alfonseri
Alfonseri, strafbar udnyttelse af en andens prostitution, jf. Straffeloven § 229, stk. 1; at tage passivt del i den prostitueredes indtægter blev afkriminaliseret i 1999.
Ordet kendes i dansk fra 1890'erne. Monsieur Alphonse (Dumas' titelperson) lod sig underholde af en prostitueret kvinde. Der idømmes stadig (2006) frihedsstraf for alfonseri, men kun få sager rejses.
Den officielle betegnelse alfons er enestående for Danmark og førte længe til, at drengenavnet Alfons, der er udbredt i mange andre lande, bl.a. Tyskland, ikke var godkendt her i landet. Først fremkomsten af det første bind i Gunilla Bergströms svenske børnebogsserie om Alfons Åberg i dansk oversættelse brød i 1976 afgørende med denne tabuisering.
Se også prostitution.